Diari Oficial de la Generalitat Valenciana


Sumari del DOGV 3240, del 12-05-1998 (1998/3394)

DECRET 52/1998, de 21 d'abril, del Govern Valencià, pel qual es regula el preu públic pels serveis complementaris prestats per l'Institut de Formació Professional Costa del Azahar, de Castelló de la Plana.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/04/21/52/dof/vci/html**

### Dades del document

Número de DOGV
:   3240

Data del DOGV
:   12-05-1998

Secció del DOGV
:   I. DISPOSICIONS GENERALS

Número del document
:   1998/3394


Data del document
:   21-04-1998

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

DECRET 52/1998, de 21 d'abril, del Govern Valencià, pel qual es regula el preu públic pels serveis complementaris prestats per l'Institut de Formació Professional Costa del Azahar, de Castelló de la Plana. [1998/Q3394]
  
El Decret 73/1991, de 13 de maig, del Govern Valencià, estableix el règim general aplicable als preus públics de la hisenda pública de la Generalitat Valenciana i, concretament, el procediment que ha de seguir-se per a la fixació i aprovació de les quanties. L'article 3.1 del decret atribueix al Govern Valencià la competència per a establir la relació de béns, serveis i activitats susceptibles de ser retribuïts mitjançant preus públics, a proposta conjunta de l'actual Conselleria d'Economia, Hisenda i Administració Pública i de cada una de les conselleries que els presten o de què depenguen els organismes o ens corresponents.
  
En compliment del manament del citat article 3.1, el Decret 227/1991, de 9 de desembre, del Govern Valencià, va determinar els béns, serveis i activitats susceptibles de ser retribuïts mitjançant preus públics i en va establir una relació posteriorment modificada pel Decret 159/1992, de 28 de setembre, del Govern Valencià igualment. Un altre decret, també del Govern Valencià, el 17/1996, de 5 de febrer, va incloure en la relació, a través de l'article 1, els serveis prestats per l'Institut de Formació Professional Costa del Azahar. D'altra banda, la Llei 12/1997, de 23 de desembre, de Taxes de la Generalitat Valenciana, refon la relació a través de la disposició addicional sisena, que dóna una nova redacció a l'annex del Decret 227/1991, i de la disposició derogatòria, el número 1 de la qual deroga, en el tercer guió, el Decret 159/1992. Aquesta nova redacció de l'annex del Decret 227/1991 inclou com a susceptibles de ser retribuïts mitjançant preus públics els serveis d'allotjament, transport i manutenció prestats per centres docents dependents de la Generalitat, entre els quals hi ha l'Institut de Formació Professional Costa del Azahar.
  
En el marc jurídic citat es dicta, doncs, aquest decret, que té per objecte la regulació, amb caràcter indefinit, dels aspectes bàsics del règim jurídic del preu públic pels serveis complementaris prestats pel citat institut, sense perjudici de les modificacions que, si és procedent, convinga introduir segons les necessitats de gestió ho vagen exigint.
  
Per tot això, atés el que estableix l'article 3.2 del Decret 73/1991, de 13 de maig, vist l'informe favorable de la Direcció General de Tributs i Patrimoni de la Conselleria d'Economia, Hisenda i Administració Pública, a proposta del conseller de Cultura, Educació i Ciència i després de la deliberació del Govern Valencià, en la reunió del dia 21 d'abril de 1998,
  
DECRETE
  
Article 1. Objecte
  
Aquest decret té per objecte la regulació del règim jurídic aplicable al preu públic pels serveis complementaris prestats per l'Institut de Formació Professional Costa del Azahar, de Castelló de la Plana.
  
Article 2. Pressupost de pagament
  
El pressupost de pagament del preu públic és la prestació conjunta per l'institut dels serveis d'allotjament i manutenció.
  
Article 3. Obligats al pagament
  
Són subjectes obligats al pagament del preu públic els alumnes interns de l'institut, tant si hi han accedit mitjançant convocatòria pública d'adjudicació de llocs escolars com si ho han fet directament en termini de matrícula.
  
Article 4. Exempcions
  
Cada curs escolar estaran exempts del pagament del preu públic els següents alumnes:
  
1. Els que hagen accedit a l'institut a través de la convocatòria pública de llocs escolars per a aquest curs, o de les de cursos anteriors, i es troben dins els mòduls de renda a què fa referència l'article 5.2 següent, vigents durant aquest curs.
  
2. Els del segon cicle de Formació Professional que, després de la selecció per la direcció de l'institut, col·laboren voluntàriament durant aquest curs en les tasques de vigilància i atenció de l'alumnat intern. Si l'alumne exempt per aquest concepte deixa de realitzar abans de l'acabament del curs les tasques citades, haurà de pagar la quota que, segons disposa l'article següent, hauria hagut de pagar si no es trobara exempt, d'acord amb el criteri següent:
  
- Si el cessament en les tasques es produeix abans de dia 1 de gener de l'any natural següent al de matrícula, es pagaran les dues terceres parts de la quota, per meitats iguals, una d'aquestes en la primera quinzena d'aquest mes de gener i l'altra en la primera quinzena del mes de març següent.
  
- Si el cessament en les tasques es produeix després del dia 1 de gener de l'any natural següent al de matrícula, i abans del dia 1 de març d'aquest últim any, es pagarà la tercera part de la quota, en la primera quinzena d'aquest mes de març.
  
A aquest efecte, l'institut practicarà la liquidació corresponent, que notificarà a l'alumne amb l'antelació suficient perquè faça el pagament en els terminis assenyalats en els paràgrafs precedents d'aquest número 2. En qualsevol cas, el termini voluntari d'ingrés de la liquidació serà de 15 dies, comptadors des de l'endemà de la notificació. En cap cas es meritaran interessos en aquests supòsits.
  
Article 5. Quanties
  
1. El preu públic s'exigirà en funció de l'excés que represente la renda de la unitat familiar de què forme part l'obligat al pagament respecte de la renda màxima corresponent al mòdul a què la unitat familiar pertanya, segons el següent quadre de tarifes:
  
Excés de renda (PTA) Quantia del preu
  
 (PTA per persona i curs escolar)
  
Menor o igual a 164.076 26.500
  
Entre 567.001 y 547.148 67.525
  
Entre 635.001 y 395.522 006.220
  
Entre 738.001 y 766.579 627.060
  
Superior a 649.482 636.170
  
2. A l'efecte de l'apartat 1 anterior, els mòduls de renda de la unitat familiar seran, en funció del nombre de membres computables (N), els següents:
  
N Renda màxima (PTA) N Renda màxima (PTA)
  
1 649.791 6 3.017.000
  
2 1.684.676 7 3.287.000
  
3 1.100.926 8 3.551.000
  
4 2.441.000 9 o més 3.551.000 +
  
267.000 per cada membre addicional, a partir del nové inclusivament
  
5 2.735.000
  
3. Per a l'aplicació del que disposen els dos apartats precedents d'aquest article, es tindran en compte les següents regles:
  
1.ª. Constitueixen modalitats d'unitat familiar les següents:
  
a) La formada pels cònjuges no separats legalment i els fills menors de 18 anys, així com els majors d'edat, sempre que, en qualsevol dels dos casos, convisquen amb ells i, en el segon, siguen menors de 26 anys i no perceben cap tipus d'ingrés.
  
b) La formada pel pare i la mare, o un d'ells, i els fills a què fa referència l'apartat a) anterior.
  
c) La formada pels fills assenyalats en l'apartat a) anterior, quan no hi haja pare ni mare ni, en general, altres persones amb què convisquen aquells.
  
A aquest efecte, s'equipararan a la unitat familiar a què fa referència el paràgraf anterior les situacions de fet en què el pare o la mare convisca amb una tercera persona no vinculada a l'alumne per raó de parentiu, sempre que aquest convisca amb els dos.
  
Serà procedent també l'equiparació en aquelles altres en què l'alumne convisca amb una persona o persones, siga quin siga el vincle entre elles, que no estiguen emparentades amb aquell, llevat que l'alumne es trobe en règim d'acolliment familiar segons la normativa de la Conselleria de Benestar Social, cas en què s'entendrà que la unitat familiar està formada per tots aquells alumnes que gaudisquen del mateix acolliment.
  
2.ª. Per renda de la unitat familiar s'entendrà per a cada curs escolar la suma de les bases liquidables, a efecte de l'impost sobre la renda de les persones físiques, dels diferents membres corresponent a l'últim període anual declarat per aquests membres a l'acabament del termini de presentació de sol·licituds per a participar en la convocatòria pública d'adjudicació de llocs escolars d'aqueix curs, aprovada per ordre del conseller de Cultura, Educació i Ciència, o en la data d'entrada en vigor de l'ordre del mateix conseller per la qual es procedisca a la revisió de quanties per a aqueix mateix curs, segons es tracte.
  
3.ª. El nombre de membres computables de la unitat familiar serà, en cada curs escolar, el que aquesta tinga el primer dia del termini existent per a participar en la convocatòria pública d'adjudicació de llocs escolars, tant a efecte de primera adjudicació de lloc escolar com de revisió anual de quanties.
  
4.ª. La tarifa corresponent als alumnes interns que hagen accedit a l'institut directament, en termini de matrícula, fora de les convocatòries públiques d'adjudicació de llocs escolars, serà sempre, amb independència de la renda i nombre de membres computables de les seues respectives unitats familiars, la màxima que per a cada curs es reculla en el quadre de tarifes a què fa referència l'apartat 1 d'aquest article.
  
Article 6. Procediment de determinació i revisió de la quantia del preu i les seues exempcions.
  
1. La determinació del preu que ha de pagar l'alumne cada curs escolar o, si s'escau, l'exempció d'aquest, s'efectuarà de la manera següent:
  
1r. En el primer curs mitjançant la resolució d'adjudicació de llocs escolars corresponent a aquest curs.
  
2n. En els restants cursos, mitjançant l'acte administratiu pel qual es resolga el procediment de revisió de quanties corresponent a cada curs.
  
En cap cas resultarà aplicable el que disposa aquest apartat als alumnes que accedis-quen a l'institut directament en termini de matrícula.
  
2. A efectes del que disposa l'apartat precedent, cada alumne haurà d'acreditar, per a cada curs escolar, la renda de la seua unitat familiar i el nombre de membres computables d'aquesta, en la forma que disposen les ordres de la Conselleria de Cultura, Educació i Ciència a què fa referència l'incís final de la regla 2.ª de l'apartat 3 de l'article 5 d'aquest decret. La falta d'acreditació, dins el termini i en la forma pertinent, de la renda de la unitat familiar determinarà l'aplicació de la tarifa corresponent al màxim excés de renda, amb independència del nombre de membres computables. Igualment, la falta d'acreditació, també dins el termini i en la forma pertinent, del nombre de membres computables de la unitat familiar determinarà l'aplicació, per a cada nivell de renda, del mòdul corresponent a un membre.
  
Article 7. Exigibilitat i pagament
  
1. L'obligació de pagament del preu públic naixerà quan tinga lloc el començament efectiu de la prestació dels serveis, és a dir, al començament del curs escolar.
  
2. Excepte el que disposa l'article 4.2 d'aquest decret, el pagament del preu públic s'efectuarà fraccionadament, sense meritació d'interessos, en tres terminis d'igual import, d'acord amb el criteri següent:
  
1r. El primer termini al moment de fer efectiva la matrícula.
  
2n. El segon termini a la primera quinzena del mes de gener de l'any natural següent al de matrícula.
  
3r. El tercer termini a la primera quinzena del mes de març de l'any natural següent al de matrícula.
  
3. Els obligats al pagament que causen baixa a l'institut no pagaran l'import corresponent als terminis que, a la data d'aquesta baixa, es troben pendents de pagament, encara que tampoc tindran dret a la devolució dels ja satisfets en aquesta data.
  
4. La falta de pagament dins el termini de les liquidacions a què fa referència aquest decret comportarà la interrupció automàtica de la prestació dels serveis complementaris d'allotjament i manutenció, sense dret al reintegrament de les quantitats que s'hagen pagat fins a aquest moment.
  
DISPOSICIONS TRANSITÒRIES
  
Primera. Quanties i exempcions
  
Durant el curs escolar 1998-1999, la determinació de les quanties que han de pagar els alumnes que obtinguen plaça a l'institut mitjançant la convocatòria pública d'adjudicació de llocs escolars, efectuada per l'Ordre d'11 de febrer de 1998, del conseller de Cultura, Educació i Ciència, o si és procedent l'exempció del pagament, s'efectuarà tenint en compte els conceptes d'unitat familiar, renda de la unitat familiar i nombre de membres computables de la unitat familiar, així com els criteris d'acreditació de la renda de la unitat familiar i del nombre de membres computables d'aquesta, continguts en l'ordre esmentada. En qualsevol cas, el preu s'exigirà durant aquest curs, segons els quadres de tarifes recollits en l'article 5.1 i 2 d'aquest decret.
  
Segona. Revisió de quanties i exempcions
  
Durant el curs escolar 1998-1999, la revisió de les quanties que han de pagar els alumnes que hagen accedit a l'institut mitjançant convocatòries públiques d'adjudicació de llocs escolars de cursos precedents, i si és procedent de l'exempció del pagament, s'efectuarà tenint en compte els conceptes d'unitat familiar, renda de la unitat familiar i nombre de membres computables de la unitat familiar, així com els criteris d'acreditació de la renda de la unitat familiar i del nombre de membres computables d'aquesta continguts en l'Ordre d'11 de febrer de 1998, de la Conselleria de Cultura, Educació i Ciència, per la qual es requereix a l'alumnat que va accedir a l'Institut d'Educació Secundària Costa del Azahar, de Castelló de la Plana, mitjançant les convocatòries anuals de llocs escolars, l'acreditació dels ingressos familiars corresponents a 1996. En qualsevol cas, el preu s'exigirà també en aquests casos durant aquest curs segons els quadres de tarifes recollits en l'article 5.1 i 2 d'aquest decret.
  
DISPOSICIÓ DEROGATÒRIA
  
Queda derogat el Decret 17/1996, de 5 de febrer, del Govern Valencià, pel qual s'inclou el servei d'allotjament i manutenció en l'Institut de Formació Professional Costa del Azahar, de Castelló de la Plana, en la relació de serveis susceptibles de ser retribuïts mitjançant preus públics i s'estableixen les quanties que ha de percebre la Conselleria de Cultura, Educació i Ciència per la prestació d'aquest.
  
DISPOSICIÓ FINAL
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 21 d'abril de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura, Educació i Ciència,


Còpia Permalink ELI